PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2009/FH /3/1/023	Bratislava 12. 5. 2009 

	Protimonopolný úrad Slovenskej republiky, odbor koncentrácií v správnom konaní číslo 0010/OK/2009 začatom dňa 3. 4. 2009 na základe oznámenia koncentrácie podnikateľom ČEZ, a. s. so sídlom Dubová 2/1444, 140 53 Praha, Česká republika, IČO: 452 74 649, zastúpeným JUDr. Ľubošom Frolkovičom, advokátom so sídlom Laurinská 3, 811 01 Bratislava, vo veci koncentrácie podnikateľov ČEZ, a. s. so sídlom Dubová 2/1444, 140 53 Praha, Česká republika, IČO: 452 74 649 a OPERATORI I SISTEMIT TE SHPERNDARJES (OSSH) Sh.a. so sídlom Rruga Vasil Shanto, Tirana, Albánska republika, identifikačné číslo: K72410014H

	rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í  s koncentráciou podnikateľov ČEZ, a. s. so sídlom Dubová 2/1444, 140 53 Praha, Česká republika, IČO: 452 74 649 OPERATORI I SISTEMIT TE SHPERNDARJES (OSSH) Sh.a. so sídlom Rruga Vasil Shanto, Tirana, Albánska republika, identifikačné číslo: K72410014H, spočívajúcou v získaní priamej kontroly podnikateľa ČEZ, a. s. so sídlom Dubová 2/1444, 140 53 Praha, Česká republika, IČO: 452 74 649 nad podnikom podnikateľa OPERATORI I SISTEMIT TE SHPERNDARJES (OSSH) Sh.a. so sídlom Rruga Vasil Shanto, Tirana, Albánska republika, identifikačné číslo: K72410014H na základe Zmluvy o kúpe akcií, uzavretej dňa 11. 3. 2009 medzi Ministerstvom hospodárstva, obchodu a energetiky Albánskej republiky, konajúcom za Albánsku republiku (ako Predávajúcim) a ČEZ, a. s. (ako Kupujúcim).

Odôvodnenie:

	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 3. 4. 2009 listom zaevidovaným pod číslom 1439/2009 prostredníctvom splnomocneného právneho zástupcu JUDr. Ľuboša Frolkoviča, advokáta so sídlom Laurinská 3, 811 01 Bratislava (ďalej len „právny zástupca“) doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spočívajúcej v získaní priamej kontroly podnikateľa ČEZ, a. s. so sídlom Dubová 2/1444, 140 53 Praha, Česká republika, IČO: 452 74 649 (ďalej len „ČEZ, a. s.“) nad podnikom podnikateľa OPERATORI I SISTEMIT TE SHPERNDARJES (OSSH) Sh.a. so sídlom Rruga Vasil Shanto, Tirana, Albánska republika, identifikačné číslo: K72410014H (ďalej len „OPERATORI I SISTEMIT TE SHPERNDARJES (OSSH) Sh.a.“), na základe Zmluvy o kúpe akcií, uzavretej dňa 11. 3. 2009 medzi Ministerstvom hospodárstva, obchodu a energetiky Albánskej republiky, konajúcom za Albánsku republiku (ako Predávajúcim) a ČEZ, a. s. (ako Kupujúcim), (ďalej len „Zmluva“).

	Na základe predmetného oznámenia začalo dňa 3. 4. 2009 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov ČEZ, a. s. a OPERATORI I SISTEMIT TE SHPERNDARJES (OSSH) Sh.a., o čom úrad listom číslo 1483/PMÚ SR/2009 zo dňa 8. 4. 2009 informoval prostredníctvom právneho zástupcu oznamovateľa koncentrácie ČEZ, a. s.

	Nakoľko oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom zo dňa 8. 4. 2009 prostredníctvom právneho zástupcu vyzval oznamovateľa koncentrácie na jeho doplnenie a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku. Predmetným listom úrad taktiež účastníkovi konania oznámil, že vyhovuje jeho žiadosti na zúženie rozsahu podkladov požadovaných podľa § 12 zákona, o ktoré tento v súlade s § 10 ods. 13 zákona v oznámení koncentrácie požiadal.

	Oznámenie koncentrácie bolo podľa § 10 ods. 12 zákona v nadväznosti na vyhlášku doplnené listom zaevidovaným na úrade pod č. 1562/2009 dňa 17. 4. 2009 a následne listom zaevidovaným pod č. 1617/2009 dňa 22. 4. 2009, na základe čoho podľa § 11 zákona začala dňa 23. 4. 2009 plynúť lehota 60 pracovných dní na vydanie rozhodnutia o koncentrácii. Táto skutočnosť bola právnemu zástupcovi oznamovateľa koncentrácie oznámená listom č. 1636/PMÚ SR/2009 zo dňa 23. 4. 2009.

	Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 3 319 eur (100 000 Sk) bol prevedený na účet Protimonopolného úradu Slovenskej republiky dňa 14. 4. 2009. 

	V súlade so zákonom č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov sú všetky peňažné sumy v odôvodnení tohto rozhodnutia uvedené v eurách a súbežne sa na informatívne účely uvádzajú aj peňažné sumy v slovenských korunách a to podľa konverzného kurzu1 a ďalších pravidiel pre prechod na euro.

Podnikatelia:

	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosiahnutie zisku.
Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

Z podkladov a informácií, ktoré boli v rámci predmetného správneho konania úradu predložené, vyplynuli nasledujúce skutočnosti:

	Spoločnosť ČEZ, a. s. je akciová spoločnosť založená a existujúca podľa právneho poriadku Českej republiky, zapísaná v Obchodnom registri Mestského súdu v Prahe, oddiel: B, vložka č.: 1581, identifikačné číslo: 452 74 649. 
	Ku dňu 31. 12. 2008 63,02 % základného imania (70,013 % podiel na hlasovacích právach) spoločnosti vlastnila Česká republika prostredníctvom Ministerstva financií Českej republiky a 0,37 % základného imania (0,415 % podiel na hlasovacích právach) prostredníctvom Ministerstva práce, sociálnych vecí a rodiny Českej republiky. Zvyšné akcie sú vo vlastníctve právnických a fyzických osôb.

Spoločnosť ČEZ, a. s. je materská spoločnosť Skupiny ČEZ, ktorá je jedným z najväčších výrobcov elektriny v regióne strednej a juhovýchodnej Európy. Väčšina výrobných kapacít je sústredená v materskej spoločnosti v Českej republike. 
Hlavným predmetom činnosti spoločnosti ČEZ, a. s. je:
- projektovanie elektrických zariadení,
- oprava a údržba elektrických zariadení,
- výroba a distribúcia elektriny,
- výroba a distribúcia tepelnej energie a
- obchod s elektrinou.

1Konverzný kurz je 1 euro = 30,126 Sk

Skupina ČEZ je zoskupením s medzinárodnou pôsobnosťou, združujúcim takmer 90 českých a zahraničných spoločností. Okrem výroba a predaja elektriny patrí k jej aktivitám aj oblasť telekomunikácií, informatiky, jadrového výskumu, projektovania, výstavby a údržby energetických zariadení, ťažby surovín alebo spracovanie vedľajších energetických produktov. Skupina ČEZ súčasne patrí medzi troch najväčších výrobcov tepla v Českej republike.
Okrem veľkého počtu českých spoločností tvoria Skupinu ČEZ aj spoločnosti založené v Nemecku, Poľsku, Maďarsku, Slovensku, Rumunsku a Bulharsku. Presný zoznam osôb priamo alebo nepriamo kontrolovaných spoločnosťou ČEZ, a. s. je súčasťou spisového materiálu.

Na území Slovenskej republiky spoločnosť ČEZ, a. s. do marca 2009 pôsobila prostredníctvom ČEZ, a. s. – organizačná zložka (spoločnosť zanikla a dňa 20. 3. 2009 bola vymazaná z obchodného registra), ktorá bola držiteľom povolenia Úradu pre reguláciu sieťových odvetví (URSO) č. 2005E 0013 na dodávku elektriny od 1. 5. 2005 na dobu neurčitú.

V súčasnosti vykonáva ČEZ, a. s. na Slovensku podnikateľskú činnosť prostredníctvom spoločnosti ČEZ Slovensko, s.r.o., ktorá prevzala podnikateľské aktivity v oblasti dodávky elektriny od ČEZ, a. s. – organizačná zložka. Spoločnosť ČEZ Slovensko, s.r.o. je držiteľom povolenia URSO č. 2007E 0270 na dodávku elektriny od 1. 8. 2007 na dobu neurčitú. 

	Ďalej spoločnosť ČEZ, a. s. nepriamo pôsobí na Slovensku aj prostredníctvom spoločného podniku CM European Power International s.r.o. (spoločný podnik s maďarskou petrochemickou firmou MOL), ktorá však na trhu s elektrinou nepodniká vôbec.

Vychádzajúc z uvedeného úrad dospel k záveru, že spoločnosť ČEZ, a. s. je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

	Spoločnosť OPERATORI I SISTEMIT TE SHPERNDARJES (OSSH) Sh.a. je akciová spoločnosť založená a existujúca podľa právneho poriadku Albánskej republiky, ktorá je zapísaná v Národnom registračnom stredisku (National Registration Center) pod identifikačným číslom K72410014H. V súčasnosti sú všetky akcie (100 %) spoločnosti OPERATORI I SISTEMIT TE SHPERNDARJES (OSSH) Sh.a. vo vlastníctve Albánskej republiky.
	
Hlavným predmetom činnosti spoločnosti OPERATORI I SISTEMIT TE SHPERNDARJES (OSSH) Sh.a. podľa výpisu z obchodného registra je poskytovanie a distribúcia elektriny, prevádzka a riadenie systému poskytovania.
Na území Slovenskej republiky spoločnosť OPERATORI I SISTEMIT TE SHPERNDARJES (OSSH) Sh.a. (priamo či nepriamo) nevyvíja žiadnu podnikateľskú činnosť.

Na základe uvedeného úrad dospel k záveru, že spoločnosť OPERATORI I SISTEMIT TE SHPERNDARJES (OSSH) Sh.a. je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

	Ako už bolo uvedené vyššie, dňa 11. 3.  2009 bola uzavretá Zmluva, na základe ktorej spoločnosť ČEZ, a. s., po splnení v Zmluve uvedených odkladacích podmienok, kúpou nadobudne taký počet akcií spoločnosti OPERATORI I SISTEMIT TE SHPERNDARJES (OSSH) Sh.a., ktorý bude predstavovať 76 % jej zapísaného základného imania.

	Po uskutočnení a zavŕšení transakcie bude spoločnosť ČEZ, a. s. vykonávať kontrolu nad spoločnosťou OPERATORI I SISTEMIT TE SHPERNDARJES (OSSH) Sh.a. ako majoritný akcionár vlastniaci akcie vo výške 76 % základného imania a hlasovacích práv spoločnosti OPERATORI I SISTEMIT TE SHPERNDARJES (OSSH) Sh.a.  Akcia predstavuje práva a povinnosti akcionára ako spoločníka (vrátane hlasovacích práv) a jej zodpovedajúcu účasť na spoločnosti. Výška podielu akcionára sa určuje pomerom menovitej hodnoty jeho akcií k základnému imaniu spoločnosti. Účasť spoločníka ČEZ, a. s. v spoločnosti OPERATORI I SISTEMIT TE SHPERNDARJES (OSSH) Sh. a. bude preto 76 %.

	V súlade s ustanovením článku 9 Zmluvy sa jedna časť zvyšného podielu na základnom imaní spoločnosti OPERATORI I SISTEMIT TE SHPERNDARJES (OSSH) Sh.a. v podiele, ktorý určí rozhodnutie Rady ministrov Albánskej republiky, ponúkne bývalým vysídleným vlastníkom pozemkov stavieb. Navyše, Ministerstvo hospodárstva, obchodu a energetiky Albánskej republiky (METE) ponúkne zvyšné akcie zamestnancom spoločnosti OPERATORI I SISTEMIT TE SHPERNDARJES (OSSH) Sh.a. 

	Okrem toho má ČEZ, a. s. podľa článku 9.3 Zmluvy predkupné právo (vo forme opcie s právom kúpy tzv. „call option“) na kúpu akcií spoločnosti OPERATORI I SISTEMIT TE SHPERNDARJES (OSSH) Sh.a., ktoré neboli prevedené na bývalých vysídlených vlastníkov pozemkov a stavieb a ani na zamestnancov spoločnosti OPERATORI I SISTEMIT TE SHPERNDARJES (OSSH) Sh.a. 

	V súlade s vyššie uvedeným bude ČEZ, a. s. po zavŕšení transakcie vlastniť najmenej 76 % základného imania spoločnosti OPERATORI I SISTEMIT TE SHPERNDARJES (OSSH) Sh.a. 
	  
Vychádzajúc z uvedeného, úrad na základe predložených podkladov dospel k záveru, že na základe Zmluvy podnikateľ ČEZ, a. s. získa priamu kontrolu nad podnikom podnikateľa OPERATORI I SISTEMIT TE SHPERNDARJES (OSSH) Sh.a., a teda uzatvorením Zmluvy došlo k naplneniu skutkovej podstaty koncentrácie podľa § 9 ods. 1 písm. b) zákona. 

Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad   dospel k názoru, že účastníkom predmetného správneho konania je podnikateľ ČEZ, a. s. Účastníkmi koncentrácie sú podnikatelia ČEZ, a. s., ako podnikateľ, ktorý získa kontrolu nad podnikom podnikateľa OPERATORI I SISTEMIT TE SHPERNDARJES (OSSH) Sh.a., ako aj podnikateľ OPERATORI I SISTEMIT TE SHPERNDARJES (OSSH) Sh.a., nad ktorým je kontrola získaná.

Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 39 832 702,65 eura (1 200 000 000 Sk) a aspoň dvaja účastníci koncentrácie dosiahli v Slovenskej republike celkový obrat každý najmenej 11 949 210,79 eura (360 000 000 Sk) za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 16 596 959,44 eura (500 000 000 Sk) za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 39 832 702,65 eura (1 200 000 000 Sk) za uzavreté účtovné obdobie predchádzajúce vzniku koncentrácie.

	Z podkladov predložených účastníkom konania úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t. j. za rok 2008, síce mnohonásobne prevyšuje zákonom stanovenú hranicu 39 832 702,65 eura (1 200 000 000 Sk), avšak iba jeden z účastníkov koncentrácie v tomto období dosiahol obrat v Slovenskej republike vyšší ako 11 949 210,79 eura (360 000 000 Sk). 

Vychádzajúc z uvedeného úrad zistil, že koncentrácia nepodlieha kontrole úradu podľa § 10 ods. 1 písm. a) zákona.
	
	Z predložených podkladov úrad ďalej zistil, že jeden z účastníkov posudzovanej koncentrácie (ČEZ, a. s.) za uzavreté účtovné obdobie roku 2008 dosiahol obrat v Slovenskej republike vyšší ako je zákonom stanovených 16 596 959,44 eura (500 000 000 Sk) a súčasne druhý účastník koncentrácie (OPERATORI I SISTEMIT TE SHPERNDARJES (OSSH) Sh.a.) za toto účtovné obdobie dosiahol celosvetový celkový obrat vyšší ako zákonom stanovených 39 832 702,65 eura (1 200 000 000 Sk).
	Na základe uvedeného úrad dospel k záveru, že oznámená koncentrácia podlieha kontrole úradu podľa § 10 ods. 1 písm. b) zákona.

Konkrétne údaje o obratoch úrad v rozhodnutí neuvádza, nakoľko tieto boli účastníkom správneho konania označené ako predmet obchodného tajomstva. Konkrétne údaje o výške obratov účastníkov koncentrácie sú súčasťou spisového materiálu.

Ďalej úrad posudzoval, či podnikateľ ČEZ, a. s. postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e).

Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy t. j. 11. 3. 2009, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ ČEZ, a. s. neporušil vyššie uvedenú povinnosť.

Relevantné trhy a dopad koncentrácie na hospodársku súťaž

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Ako uvádza aj účastník konania v oznámení, koncentrácia sa dotýka trhu s elektrinou, na ktorom pôsobia obaja jej účastníci.  
Pri vymedzení relevantného trhu, resp. trhov z tovarového hľadiska účastník konania vychádzal z predošlej rozhodovacej praxe úradu (rozhodnutie č. 2002/FH/3/1/195 zo dňa 17. 9. 2002) a aktuálnej správy o fungovaní trhu s elektrinou a fungovaní trhu s plynom v Slovenskej republike, vyhotovenej dňa 13. 3. 2009 v súlade s ustanovením § 19a ods. 8 zákona č. 276/2001 Z. z. o regulácii v sieťových odvetviach a o zmene a doplnení niektorých zákonov v platnom znení, podľa ktorej možno rozdeliť činnosti týkajúce sa trhu s elektrinou na štyri nadväzujúce etapy: 

-	výroba elektriny,
-	prenos elektriny,
-	distribúcia elektriny a
-	dodávka elektriny,

pričom vykonávanie týchto činností je v zmysle zákona č. 656/2004 Z. z. o energetike a o zmene niektorých zákonov v platnom znení možné len na základe povolenia vydaného URSO.

Z pohľadu priestorového vymedzenia vo vzťahu k tovarovému relevantnému trhu, konkrétne ako bude uvedené nižšie dodávky elektriny, účastník konania vymedzil územím Slovenskej republiky.

Úrad vzhľadom na už uvedené skutočnosti ako aj skutočnosti uvedené nižšie, otázku presného zadefinovania relevantného trhu tak z tovarového ako aj priestorového hľadiska z pohľadu potreby posúdenia koncentrácie v danom prípade ponechal otvorenú.

  Ako už bolo uvedené vyššie, v časti Podnikatelia, predmetom koncentrácie pri širšom vymedzení tovarového relevantného trhu je trh s elektrinou, pričom účastník koncentrácie ČEZ, a. s. na území Slovenskej republiky pôsobí v segmente dodávky elektriny prostredníctvom dcérskej spoločnosti ČEZ Slovensko, s.r.o., ktorá v marci 2009 prevzala podnikateľské aktivity v tejto oblasti od ČEZ, a. s. – organizačná zložka a je držiteľom povolenia URSO č. 2007E 0270 na dodávku elektriny od 1. 8. 2007 na dobu neurčitú.

Druhý účastník koncentrácie, podnikateľ OPERATORI I SISTEMIT TE SHPERNDARJES (OSSH) Sh.a. pôsobí v oblasti trhu s elektrinou, konkrétne na trhu distribúcie elektriny, avšak výlučne na území Albánskej republiky. Na území Slovenskej republiky účastník koncentrácie OPERATORI I SISTEMIT TE SHPERNDARJES (OSSH) Sh.a. nevyvíja žiadne aktivity.

Z uvedeného vyplýva, že na území Slovenskej republiky nedochádza k prekrytiu aktivít účastníkov koncentrácie na žiadnom relevantnom trhu, a teda posudzovanou koncentráciou nedôjde na trhu Slovenskej republiky k ovplyvneniu žiadneho relevantného trhu. 

Vychádzajúc z uvedeného úrad dospel k záveru, že koncentráciou podnikateľov ČEZ, a. s. a OPERATORI I SISTEMIT TE SHPERNDARJES (OSSH) Sh.a. nedôjde na trhu k žiadnym štrukturálnym zmenám a predmetná koncentrácia teda nebude mať na hospodársku súťaž žiadny dopad.  

Ako účastník konania ČEZ, a. s. v oznámení koncentrácie uvádza, predmetná koncentrácia je súčasťou stratégie skupiny ČEZ o rozšírení jeho podnikateľských aktivít v Albánskej republike. Predmetná akvizícia spoločnosti OPERATORI I SISTEMIT TE SHPERNDARJES (OSSH) Sh.a. predstavuje pre ČEZ ďalší krok k upevneniu svojho postavenia v juhovýchodnej Európe. 

Záver:

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu.   

	Na základe vyššie uvedených zistení úrad dospel k záveru, že posudzovaná koncentrácia nevytvára a ani neposilňuje dominantné postavenie podnikateľa ČEZ, a. s., ktorého dôsledkom sú významné prekážky efektívnej súťaže na relevantnom trhu.

	Podľa § 33 zákona úrad prostredníctvom právneho zástupcu vyzval listom číslo 1798/PMÚ SR/2009 zo dňa 5. 5. 2009 účastníka konania ČEZ, a. s., aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie.

	Účastník konania sa k predmetnej výzve pred vydaním rozhodnutia  prostredníctvom právneho zástupcu vyjadril listom zaevidovaným úradom dňa 11. 5. 2009 pod číslom 1866/2009, v ktorom uviedol, že „súhlasí s informáciami uvedenými vo Výzve a nemá námietky voči ich zverejneniu“. 

	Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia. 

Poučenie:	

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                                              Ing. Dušan Valo
                                                                                    riaditeľ odboru koncentrácií

Rozhodnutie sa doručuje:

JUDr. Ľuboš Frolkovič
advokát
Laurinská 3
811 01 Bratislava